Martin Garcia Garmendia

**Martin Garcia Garmendia,** (Beasain, Gipuzkoa, 1944ko uztailaren 29a) historialaria eta argazkilari afizionatua 1996an hasi zen herriko eta eskualdeko ikerketa historikoan murgiltzen. Aldizkari desberdinetan 300 artikulutik gora idatzi ditu eta dozenatik gora libururen egile eta egilekide da. Etnografia, biologia, zinema eta mendi afizionatua da, Aranzadiko bazkidea  1968tik eta Beasaingo Lemniskata Goierriko Zientzia elkarteko kide sortzaileetako bat da. 

## Bizitza 
Salvador Garcia-Falces eta Juliana Garmendiaren semea da. Aita Oteitzakoa (Nafarroa) , lanbidez argiketari eta CAFen egin zuen lan, erretiroa hartu zuen arte; ama, berriz,  Ataun  San Gregorioko Ergoiena auzokoa (Gipuzkoa) zen.

Martinek Beasaingo La Salle ikastetxean eta  CAFeko Eskola Profesionalean egin zituen ikasketak. Ondoren, 1963tik eta 1973ra CAFeko laborategian lan egin zuen, eta handik aurrera, *Pingon Internacional SA* enpresan  1983 urtera arte. Hurrengo urtean, Pingon Koop. elkartea sortu zuten, eta Martin   bazkide sortzaileetako bat izan zen. Bertan lan egin zuen 2008an erretiratu arte. 
## Mendizaletasuna 
Berrogeita hamar igoera baino gehiago egin zituen Pirinioetan eta Europako Mendietan. Alpeetara egindako bost irteeretan beste dozena bat igoera egin zituen. 1968an  Martin Garcia eta Juan Rubio Beloki,  Cervino  eta Monte Rosa  igo zituzten lehen beasaindar mendizaleak  izan ziren. Hurrengo urtean, Fernando Terradillos eta Juan Berasategirekin batera, Mont Blanc  igo zuten. Gertaera horren ondoren,  Martinek mendiko jarduera aldatu egin zuen eta, batez ere, eskiari argazkilaritzari eta mendiko eta naturari buruzko formatu motzeko zinemari ekin zion. 

1977an, Chamonixera joan zen berriro, Markos Alustiza eta Jose Maria Rebollarrekin batera. Les Houchesetik igo eta, Aiguille du Miditik behera, Haran Zuriaren  jaitsiera filmatu zuten Chamonixerarte.

2016an, Pyrenaica aldizkarian Andres Espinosa mendizaleri buruz "*Una evocación y un aniversario en blanco y negro*" erreportaia idatzi zuen. 

## Argazkigintza 
Argazki eta irudi zaharren zale sutsua izaki, 20.000 argazkitik gorako artxiboa osatu du.  Hainbat gaitako bildumak ditu: argazki zaharrak, mendia, bidaiak, natura, etnologia, Gipuzkoako postal zaharrak, autoak eta mendeurren zaharren bildumak 

#### Fauna 
Antonio Bea Ordiziar biologoarekin diapositiba-formatuko argazkiak  eta natura zinema  egin zituen 1978-1983 artean. Hainbat sari jaso zituzten, besteak beste, 1981ean Madrilen antolatu zen *X Día Forestal Mundial* biltzarraren Nazioarteko Lehiaketan sarituak izan ziren. 

#### Brunet bilduma erakusketa 
Martinek Brunet bildumari buruz Lemniskata Zientzia Elkartean argitaratutako bi libururekin batera, Brunet bildumako argazki zaharrenak ezagutarazteko helburuarekin, Lemniskata elkarteak hainbat erakusketa antolatu ditu Zumalakarregi Museoan zein Goierriko hainbat txokoetan .  

### Beasaingo Paperak bilduma 
Beasaingo paperak Beasaingo historiari buruzko urtekari monografikoa da. 1992tik Besaingo Udalak argitaratzen du, Kultura sailaren bidez. Hala ere, bildumak 1999 eta 2011 artean ez zuen argitalpenik izan.

Martinek Beasaingo Paperak bildumako  hainbat ale idatzi ditu eta proiektu berriak lantzen dabil etorkizunean bilduma honen ale berriak argitaratzeko helburuarekin.

### Beasain esku-eskuan 
Beasain esku eskuan bilduma, Beasaingo udaleko Kultura sailak 1990eko hamarkadaren amaieran sorturiko bost liburukiz osatutako bilduma da.

## Artikuluak 
Martinek 300 artikulu baino gehiago idatzi ditu herriko eta bailarako historia, kultura eta gizarteari buruz hainbat aldizkaritan, tartean Beasain Jaietan, Santa Ana edo Txantxangorri agerkarietan. Horietatik, 140tik gora artikulu Txantxangorri aldizkarian, 70etik gora  Beasain Jaietan urtekarian, 65etik gora Santa Ana urtekarian beste batzuen artean.  

Zumalakarregi Museorako Tirso Olazabal karlistari buruz idatzitako ikerketa lana artxibo digitalerako eskaini zuen, “Azterketak” saila aberasteko. Tirso  Olazabalek Ordiziarekin zuen lotura aztertzen du eta Tirtsoren biografiaren zenbait zertzelada eskaintzen ditu. 

Ataungo Echeverria antikuarioaren ehun urteko autoen bilduma osoaren dokumentatze lanak egiten ari da.  Txantxangorri aldizkariak hainbat artikulu argitaratu ditu auto horiei buruz, Lemniskatak  lau gurpileko "inkunable" hauen historiari buruzkoa liburua argitaratu bitartean. 

## Aipamenak 
### Urrezko Barea (2016) 
Beasaingo Beti Bizi Kultur Elkarteak Beasain Jaietan aldizkaria argitaratzearekin batera, Urrezko Barea Beasaingo herriaren alde lan egin duen elkarte edo pertsona bati ematen dion eskerron saria da.

Martin Garciak 2016.urtean jaso zuen Urrezko Barea beasaindarren iragana eta kulturaren ikerketa eta zabalkundean egindako lana eskertuz. 

## Erreferentziak 
## Ikus, gainera 
* Beasaingo Paperak
* Urrezko Barea
* Txantxangorri aldizkaria
* Zumalakarregi museoa

## Kanpo estekak 
* Lemniskata hitzaldiak
* Zumalakarregi museoa
* Txantxangorri aldizkaria
* Beasaingo Paperak
* Beasain Jaietan
* Beasain esku-eskuan bilduma